text: Litauer udleveret og dømt for tyveri
  10 september 2017 kl. 12.23
  En 38-årig mand fra Litauen blev torsdag udleveret til dansk politi og idømt ubetinget fængsel og indrejseforbud.
  På baggrund af en international arrestordre blev en 38-årig litauisk mand anholdt af politiet i sit hjemland.
  Manden har stjålet værktøj til en samlet værdi af 100.000 kroner fra en tidligere arbejdsgiver omkring Viborg.
  I sager om indbrud i en af de danske politikredse, hvor den mistænkte bliver anholdt i udlandet, er det Syd- og Sønderjyllands Politi, der tager sig af sagen på vegne af dansk politi fra hjemtagelse af mistænkt, til sagen kommer for retten.
  Udlændingekontrolafdelingen i Syd- og Sønderjyllands Politi fik udleveret den 38-årige mand torsdag.
  Fredag blev han idømt en straksdom på fire måneders ubetinget fængsel samt et indrejseforbud på seks år for tyveriet, skriver Syd- og Sønderjyllands Politi i en pressemeddelelse. 
  Dommen blev afsagt ved retten i Sønderborg.
  